Document ID: 32014R1191

KOMISJONI RAKENDUSMÄÄRUS (EL) nr 1191/2014,
30. oktoober 2014,
millega määratakse kindlaks fluoritud kasvuhoonegaase käsitleva Euroopa Parlamendi ja nõukogu määruse (EL) nr 517/2014 artiklis 19 osutatud aruande vorm ja esitusviis
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. aprilli 2014. aasta määrust (EL) nr 517/2014 fluoritud kasvuhoonegaaside kohta ja määruse (EÜ) nr 842/2006 kehtetuks tunnistamise kohta, (1) eriti selle artikli 19 lõiget 7,
ning arvestades järgmist:
(1)
Komisjoni määrusega (EÜ) nr 1493/2007 (2) kehtestati sellise aruande vorm, mille esitavad teatavate fluoritud kasvuhoonegaaside tootjad, importijad ja eksportijad vastavalt Euroopa Parlamendi ja nõukogu määrusele (EÜ) nr 842/2006 (3). Määrus (EÜ) nr 842/2006 on määrusega (EL) nr 517/2014 kehtetuks tunnistatud. Määruse (EL) nr 517/2014 artikliga 19 on kehtestatud uued aruandluskohustused seoses määruse (EL) nr 517/2014 I ja II lisas loetletud ainete tootmise, impordi, ekspordi, lähteainena kasutamise ja hävitamisega. Seepärast tuleks määrus (EÜ) nr 1493/2007 asendada käesoleva määrusega.
(2)
Ühetaolisuse ja sidususe tagamiseks andmekogumisel ning halduskoormuse piiramiseks peaksid ettevõtjad esitama määruse (EL) nr 517/2014 artikli 19 kohaselt nõutava teabe Euroopa Keskkonnaameti välja töötatud elektroonilise aruandlusvahendi abil, mis hõlmab asjakohaseid vorme ettevõtjate konkreetsete tegevusvaldkondade kohta ja on kättesaadav Euroopa Komisjoni veebisaidi kaudu.
(3)
Ehkki ELis toodetavate, seadmetes eksportimiseks ette nähtud fluorosüsivesinike koguseid käsitlevad andmed ei ole kontrollväärtuse ja kvoodi arvutamisel asjakohased ning nende esitamine on vabatahtlik, võivad need siiski olla kasulikud turule lastavate fluorosüsivesinike koguste vähendamise majandusliku mõju jälgimisel.
(4)
Käesoleva määrusega ette nähtud meetmed on kooskõlas määruse (EL) nr 517/2014 artikli 24 lõike 1 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 517/2014 artikli 19 kohaselt nõutavad aruanded esitatakse elektrooniliselt, kasutades komisjoni veebisaidil sel eesmärgil kättesaadavaks tehtud aruandlusvahendit, mis põhineb käesoleva määruse lisas sätestatud vormil.
Artikkel 2
Määrus (EÜ) nr 1493/2007 tunnistatakse kehtetuks.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. oktoober 2014

Labels: 12
3
20